I. BEVEZETÉS

A Bizottság 2016. április 12-én közleményt terjesztett elő a vízumpolitika területén egyes harmadik országokkal fennálló kölcsönösség nélküli helyzet jelenlegi állásáról és a lehetséges további lépésekről. A fenti közleményben a Bizottság megállapította, hogy a nyolc harmadik országgal kapcsolatban bejelentett kölcsönösség nélküli helyzetek túlnyomó többségét a Bizottság aktív közreműködésével megoldották. A közlemény azonban emlékeztetett arra, hogy amennyiben az érintett harmadik ország 2016. április 12-ig nem szüntette meg a vízumkötelezettséget, a 2013. december 11-i 1289/2013/EU európai parlamenti és tanácsi rendelettel módosított 2001. március 15-i 539/2001/EK tanácsi rendelet arra kötelezi a Bizottságot, hogy fogadjon el felhatalmazáson alapuló jogi aktust, amelyben 12 hónapra felfüggeszti az adott harmadik ország állampolgárainak vízummentességét. A rendelet azt is előírja, hogy a Bizottságnak figyelembe kell vennie a vízummentesség felfüggesztésének az EU és tagállamai külkapcsolataira gyakorolt következményeit.

A 2016. áprilisi közlemény értékelte, hogy milyen következményekkel és hatásokkal járna a vízummentesség felfüggesztése az uniós polgárok és vállalkozások, valamint az érintett harmadik országok állampolgárai számára, és a Bizottság felkérte az Európai Parlamentet és a Tanácsot, hogy kezdjenek megbeszéléseket a legmegfelelőbb további lépésekről. A Bizottság négy nyomonkövetési közleményt terjesztett elő 2016 júliusában és decemberében, valamint 2017 májusában és decemberében. A Bizottság a vízumkölcsönösségről szóló legutóbbi, 2017. decemberi közleményében áttekintést adott az Egyesült Államokkal fennálló – az egyetlen fennmaradó – kölcsönösség nélküli helyzet (értesítést küldött: Bulgária, Ciprus, Horvátország, Lengyelország és Románia) jelenlegi állásáról és a lehetséges további lépésekről.

A legutóbbi közlemény Európai Parlament elé terjesztésekor az Európai Parlament Állampolgári Jogi, Bel- és Igazságügyi Bizottságának egyes tagjai felszólították a Bizottságot, hogy fogadja el az amerikai állampolgárok vízummentességének ideiglenes felfüggesztéséről szóló felhatalmazáson alapuló jogi aktust, ugyanakkor mások egyetértettek a Bizottsággal abban, hogy az ilyen felfüggesztés hatással lenne a transzatlanti kapcsolatokra, és elismerték a vízumkölcsönösség elérése érdekében zajló erőfeszítéseket. A korábbi közleményekben leírtakhoz hasonlóan a Tanács az elmúlt tizenkét hónapban nem tárgyalta az ügyet.

E közlemény számba veszi az Egyesült Államokkal a vízumkölcsönösség terén 2017 decembere óta elért előrelépést.

II. LEGÚJABB FELJEMÉNYEK

1.Az Egyesült Államok vízummentességi programjának követelményei és a fejlemények

A vízummentességi program követelményeit az Egyesült Államok állapítja meg, és ezeket vagy az Egyesült Államok joga határozza meg, ami különösen a vízumkérelmek visszautasítási arányára érvényes, illetve e követelmények a Belbiztonsági Minisztérium által bevezetett végrehajtási követelmények részét képezik.

A vízummentességi program az Egyesült Államok számára nem csupán egy utazást megkönnyítő program, hanem biztonsági program is. Az Egyesült Államok megerősítette a program biztonsági elemeit, nevezetesen azáltal, hogy 2017 decemberében tovább szigorította a vízummentességi programot. A szigorításokat a Belbiztonsági Minisztérium vezette be, és főleg az engedélyezett tartózkodási idő túllépési arányát, a légi közlekedés védelmét és a biztonsági követelmények szigorítását érintette, különösképpen előírva a meglévő információ-megosztási megállapodások teljes körű végrehajtását annak érdekében, hogy az utazókat rendszeresen szűrjék az Egyesült Államok antiterrorista adatbázisa alapján. A Bizottság szorosan figyelemmel kíséri e fejleményeket, amelyek a vízummentességi program jelenlegi és részt venni kívánó tagjaira egyaránt vonatkoznak, és most alapkövetelményeknek tekintendők.

Az öt érintett tagállam értékelése során – a vízummentességi programban való felvételük mérlegelése érdekében – az Egyesült Államok különösen a következő követelményekre összpontosított:

Vízumelutasítási arány

Az Egyesült Államok joga – azaz amerikai bevándorlási és állampolgársági törvényben meghatározottak – szerint a vízummentességi programban részt venni kívánó országok esetében a nem bevándorlási célú vízumok vízumelutasítási aránya egy évben legfeljebb 3 % vagy 2 éves átlagban legfeljebb 2 % lehet. A 2017. évi vízumelutasítási statisztika alapján az öt tagállamból négy a 3 %-os határ felett helyezkedik el (Bulgária 14,97 %, Horvátország 5,1 %, Lengyelország 5,92 % és Románia 11,76 %). Az érintett tagállamok aktívan törekednek a vízumelutasítási arány csökkentésére. Meg kell jegyezni, hogy előrelépés történt, mivel számos érintett tagállam esetében a 2016. évi adatokhoz képest csökkent a vízumelutasítás aránya. Bulgária esetében a vízumelutasítási arány az elmúlt években folyamatosan csökkent, az elutasítások százalékaránya a 2015. évi 17,3 %-ról 2016-ban 16,9 %-ra, 2017-ben 14,97 %-ra csökkent. A Horvátországra vonatkozó vízumelutasítási arány a 2016. évi 6,8 %-ról 2017-ben 5,1 %-ra csökkent. Ciprus a 3 %-os küszöb alatt maradt, az elutasítási arány a 2016. évi 2 %-ról 2017-ben 1,69 %-ra csökkent. Bár Lengyelország esetében 2017-ben a vízumelutasítási arány enyhe növekedést mutatott az előző évhez képest (2016-ban 5,4 %), az összesített számadatok az elmúlt években folyamatosan csökkenő tendenciát mutatnak. Románia esetében a vízumelutasítási arány az elmúlt években változatlan maradt: a 2017-es elutasítási arány enyhe emelkedést mutat 2016-hoz képest (11,4 %).

Több tagállam – uniós pénzügyi támogatás mellett és az Egyesült Államok helyi konzuli osztályai aktív részvételével – tájékoztató kampányokat indított, hogy az Egyesült Államokba történő utazás feltételeivel kapcsolatos tudatosságot növelje és ezáltal csökkenjen a vízumelutasítási arány (2017-ben nevezetesen Horvátországban, Bulgáriában és Romániában került sor erre). Más érintett tagállamok szintén végeztek tájékoztatást: Bulgária együttműködött az Egyesült Államok helyi konzuli osztályával az amerikai vízumkérelmi eljárást, ideértve a vízumkérelmi elbeszélgetést ismertető útmutató kidolgozása érdekében. Korábban más tagállamok is folytattak hasonló tájékoztatást.

E tekintetben az Egyesült Államok hatóságai kérték a vízumkérelmek visszautasítási arányának az érintett tagállamok szerinti részletes lebontását, hogy célzottabbá tegyék tájékoztatási kampányaikat.

A súlyos bűnözés megelőzését és leküzdését célzó megállapodás végrehajtása

A súlyos bűnözés megelőzését és leküzdését célzó megállapodás aláírása mellett az Egyesült Államok Belbiztonsági Minisztériuma által 2017-ben bevezetett célzott módosítások kötelezővé tették a súlyos bűncselekmények megelőzését és leküzdését célzó megállapodás teljes körű végrehajtását azon országok számára, amelyek esetében a vízummentességi programban való felvételt mérlegelik. Valamennyi érintett tagállam előrelépést tett e kritérium teljesítése terén. Bulgária, Horvátország, Ciprus és Románia aláírta és megerősítette az Egyesült Államokkal kötött ezen megállapodást, és ennek maradéktalan végrehajtásán dolgozott annak érdekében, hogy eleget tegyen az Egyesült Államok által a vízummentességi program tekintetében meghatározott követelményeknek.

A 2018. májusi háromoldalú találkozón (lásd az alábbi II.2. szakaszt) Lengyelország bejelentette azon szándékát, hogy újraindítja a tárgyalásokat az Egyesült Államokkal a súlyos bűnözés megelőzését és leküzdését célzó – 2013-ban parafált, de még alá nem írt – megállapodás aláírásáról. Az októberi háromoldalú ülésen a megbeszélések arra összpontosítottak, miként gyorsítható fel az Egyesült Államok és Lengyelország közötti, a súlyos bűncselekmények megelőzését és leküzdését célzó megállapodás aláírására és megkötésére irányuló munka, és a parafált megállapodás felülvizsgálatának céldátumaként 2018 végét tűzték ki. A Bizottság támogatja a megállapodás mielőbbi megkötését, valamint annak végrehajtását, mivel az Egyesült Államok ezt a követelményt támasztotta a vízummentességi programban való felvétel mérlegeléséhez.

A 6. Belbiztonsági Elnöki Irányelv/a Terroristák Kiszűrésére Szolgáló Központról szóló megállapodás végrehajtása

A 6. Belbiztonsági Elnöki Irányelv/a Terroristák Kiszűrésére Szolgáló Központról szóló megállapodás aláírása mellett a Belbiztonsági Minisztérium által 2017 decemberében a vízummentességi programra vonatkozóan bevezetett végrehajtási módosítások hasonlóan kötelezővé tették e megállapodás teljes körű végrehajtását is. Valamennyi érintett tagállam aláírta és megerősítette e megállapodást, az Egyesült Államok azonban gyakoribb jelentéstételt és az Egyesült Államok által biztosított információk módszeres alkalmazását írja elő annak érdekében, hogy teljes körűen végrehajtottnak tekintse a megállapodást. Valamennyi érintett tagállam előrelépést tett e követelmény teljesítése érdekében, például a nemzeti hatóságok és az Egyesült Államok Terroristák Kiszűrésére Szolgáló Központja között zajló operatív információcsere révén.